|  |  |
| --- | --- |
| Til kommunenes kommuneleger/smittevernleger, økonomisjefer/ regnskapssjefer, ledende helsesykepleier/leder for helsestasjons- og skolehelsetjenesten    |  |
| Deres ref.: | Vår ref.: | Dato: |
|   | 18/12047-3 | 29.03.2019 |

# Informasjonsbrev nr. 8: Om siste frist for gratis HPV-vaksine til unge kvinner født 1991 eller senere og fakturering av gitte doser

Det er bred oppslutning om tilbudet om gratis HPV-vaksine til kvinner født 1991 eller senere. Kommunehelsetjenesten har gjort en formidabel jobb med vaksinasjonsprogrammet. Tall fra nasjonalt vaksinasjonsregister (SYSVAK) viser at over 136 000 kvinner har tatt første vaksinedose, og det er gitt totalt 349 740 doser.

Siste frist for å påbegynne gratis HPV-vaksinering i programmet var 31.12.2018, og vaksinasjon må være fullført innen 1.7.2019 når programmet avsluttes. Det er 60 % i målgruppen som har startet vaksinasjon, 55 % har tatt to doser, mens 38 % har tatt tredje dose og er fullvaksinert. **Vi ber dere minne de som har påbegynt vaksinasjon om å fullføre innen siste frist, dersom de ønsker å fullføre vaksineringen.**

Minimumsintervallet er en måned mellom de to første dosene og fem måneder mellom de to siste dosene. Det kan gå lenger tid enn planlagt mellom dosene, men ikke kortere.

Kvinner som av ulike årsaker ikke rekker å fullføre vaksinasjon innen 1. juli 2019 må betale for resterende doser selv, hvis de ønsker å være full­vaksinert. Vaksine kan kjøpes fra Folkehelse­instituttet eller via apotek. Dersom kommunen sitter igjen med rest­doser etter HPV-vaksinasjonsprogrammet kan disse benyttes til 7. klassinger i barnevaksinasjons­programmet.

Vi minner også om at siste frist for å fakturere for kompensasjon i vaksinasjonsprogrammet (200 kr per gitte dose) er 30.09.2019, se [faktureringsinformasjon](https://www.fhi.no/sv/vaksine/hpv/hpv-og-hpv-vaksine/hpv-vaksine-til-unge-kvinner-fodt-1991-og-senere/).

Oppdatert informasjon om vaksinasjonsprogrammet er tilgjengelig på Folkehelseinstituttets nettside om HPV-vaksine til unge kvinner <https://www.fhi.no/hpv> Folkehelseinstituttet minner om at Cervarix har SYSVAK kode HPV02. For ytterligere informasjon om registrering i SYSVAK se <https://www.fhi.no/hn/helseregistre-og-registre/sysvak/>.

Vennlig hilsen

Didrik Vestrheim Anita Daae

Avdelingsdirektør Prosjektleder

Brevet er elektronisk signert